Document ID: 32014R0446

ΚΑΝΟΝΙΣΜΌΣ (ΕΕ) αριθ. 446/2014 ΤΗΣ ΕΠΙΤΡΟΠΉΣ
της 2ας Μαΐου 2014
για την τροποποίηση του κανονισμού (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου σχετικά με τις στατιστικές διάρθρωσης των επιχειρήσεων, και των κανονισμών της Επιτροπής (ΕΚ) αριθ. 251/2009 και (ΕΕ) αριθ. 275/2010 όσον αφορά τις σειρές δεδομένων που πρέπει να καταρτιστούν και τα κριτήρια αξιολόγησης της ποιότητας των στατιστικών διάρθρωσης των επιχειρήσεων
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη τη Συνθήκη για τη λειτουργία της Ευρωπαϊκής Ένωσης,
Έχοντας υπόψη τον κανονισμό (ΕΚ) αριθ. 295/2008 του Ευρωπαϊκού Κοινοβουλίου και του Συμβουλίου, της 11ης Μαρτίου 2008, σχετικά με τις στατιστικές διάρθρωσης των επιχειρήσεων (1), και ιδίως το άρθρο 11 παράγραφος 2 στοιχεία α), β), δ), ε) και ι),
Εκτιμώντας τα ακόλουθα:
(1)
Ο κανονισμός (ΕΚ) αριθ. 295/2008 θέσπισε κοινό πλαίσιο για τη συλλογή, τη διαβίβαση και την αξιολόγηση των ευρωπαϊκών στατιστικών σχετικά με τη διάρθρωση, τις δραστηριότητες, την ανταγωνιστικότητα και τις επιδόσεις των επιχειρήσεων στην Ευρωπαϊκή Ένωση.
(2)
Ο κανονισμός (ΕΚ) αριθ. 251/2009 της Επιτροπής (2) καθόρισε τη συχνότητα της κατάρτισης των πολυετών στατιστικών για τη διάρθρωση των επιχειρήσεων, καθώς και την κατανομή των αποτελεσμάτων για την παραγωγή στατιστικών για τη διάρθρωση των επιχειρήσεων, ώστε να παράγονται συγκρίσιμα και εναρμονισμένα δεδομένα για τα κράτη μέλη.
(3)
Ο κανονισμός (ΕΕ) αριθ. 275/2010 της Επιτροπής (3) καθόρισε τα κριτήρια αξιολόγησης της ποιότητας και το περιεχόμενο των εκθέσεων σχετικά με την ποιότητα που υποβάλλονται από τα κράτη μέλη.
(4)
Είναι αναγκαίο να επικαιροποιηθεί ο κατάλογος των χαρακτηριστικών και να προσδιοριστούν οι σειρές δημογραφικών δεδομένων σχετικά με τις επιχειρήσεις που απασχολούν τουλάχιστον έναν εργαζόμενο, έτσι ώστε να ανταποκρίνεται ο κατάλογος στην ανάγκη βελτίωσης της διεθνούς συγκρισιμότητας των αποτελεσμάτων, ιδίως των στατιστικών σχετικά με την επιχειρηματικότητα. Το πρώτο έτος αναφοράς, η συχνότητα και η κατανομή των αποτελεσμάτων για τα χαρακτηριστικά αυτά θα πρέπει επίσης να καθοριστούν. Επομένως, το παράρτημα IX του κανονισμού (ΕΚ) αριθ. 295/2008 και το παράρτημα I του κανονισμού (ΕΚ) αριθ. 251/2009 θα πρέπει να τροποποιηθούν αναλόγως.
(5)
Η πείρα έδειξε ότι τα χαρακτηριστικά που καθορίζονται στα παραρτήματα V έως VII του κανονισμού (ΕΚ) αριθ. 295/2008 δεν είναι αναγκαία με την τρέχουσα ετήσια συχνότητα. Η συχνότητα θα πρέπει, ως εκ τούτου, να προσαρμοστεί στην κατάρτιση ανά 10ετία. Το παράρτημα I του κανονισμού (ΕΚ) αριθ. 251/2009 θα πρέπει να τροποποιηθεί αναλόγως.
(6)
Οι εκθέσεις ποιότητας για τις στατιστικές που καταρτίζονται σύμφωνα με τα παραρτήματα V έως VII του κανονισμού (ΕΚ) αριθ. 295/2008, δεν απαιτούνται πλέον σε ετήσια βάση. Η συχνότητά τους θα πρέπει, συνεπώς, να προσαρμοστεί και να υποβάλλονται ανά 10ετία σύμφωνα με τις απαιτήσεις όσον αφορά τα δεδομένα. Το παράρτημα του κανονισμού (ΕΚ) αριθ. 275/2010 θα πρέπει να τροποποιηθεί αναλόγως.
(7)
Για να εξασφαλιστεί καλύτερη παρακολούθηση της προόδου όσον αφορά την καινοτομία στο πλαίσιο της στρατηγικής «Ευρώπη 2020», η Ένωση και τα ενδιαφερόμενα μέρη στα κράτη μέλη ζήτησαν έναν ενιαίο ολοκληρωμένο δείκτη. Ο δείκτης αυτός αποσκοπεί, μεταξύ άλλων, στη συγκριτική αξιολόγηση της απασχόλησης στις καινοτόμους, ταχέως αναπτυσσόμενες επιχειρήσεις σε ολόκληρη την Ευρώπη και διεθνώς. Είναι επείγον να δοθούν τα δεδομένα στα οποία βασίζεται ο νέος αυτός δείκτης, έτσι ώστε να είναι δυνατή η χρήση του στο ευρωπαϊκό εξάμηνο το 2014. Επομένως, ο κανονισμός (ΕΚ) αριθ. 295/2008 θα πρέπει να τροποποιηθεί αναλόγως.
(8)
Τα μέτρα που προβλέπονται στον παρόντα κανονισμό είναι σύμφωνα με τη γνώμη της επιτροπής του ευρωπαϊκού στατιστικού συστήματος,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
Τα παραρτήματα I, V, VI, VII και IX του κανονισμού (ΕΚ) αριθ. 295/2008 τροποποιούνται σύμφωνα με το παράρτημα I του παρόντος κανονισμού.
Άρθρο 2
Τα παραρτήματα I και II του κανονισμού (ΕΚ) αριθ. 251/2009 τροποποιούνται σύμφωνα με το παράρτημα II του παρόντος κανονισμού.
Άρθρο 3
Το παράρτημα του κανονισμού (ΕΕ) αριθ. 275/2010 τροποποιείται σύμφωνα με το παράρτημα III του παρόντος κανονισμού.
Άρθρο 4
Ο παρών κανονισμός αρχίζει να ισχύει την εικοστή ημέρα από τη δημοσίευσή του στην Επίσημη Εφημερίδα της Ευρωπαϊκής Ένωσης.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 2ας Μαΐου 2014.

Labels: 7
12
4
19